Papersnake/gushiwen huggingface dataset:
白銮江抱疴夜坐
许儒龙（清代）

柳外芦边一水清，篷窗乍启接高城。风吹静夜鱼龙气，浪打荒洲雁鹜声。

客里光阴容寂寞，病中情绪未分明。柁楼镫影入危坐，霜气侵衣梦不成。
予辛酉春哭钟松岩于馀杭灵溪壬戌春于江州马
董嗣杲（宋代）

去春哭钟子，奔走馀杭路。
今春哭田生，栖迟九江渡。
在家在客哭，两友两春讣。
伊谁夺天年，有天不可籲。
老泪无由制，立见眼隔雾。
风晴江气暖，日夕山色暮。
仿佛怀清扬，同游散幽步。
百年屈指顷，浮生草头露。
凭高悄无人，我鬓亦非故。
何当归西湖，往拜二公墓。
月庵
许月卿六（宋代）

广寒只欠栽梅树，寄傲何须傍桂林。
君尚有庵我无有，不遮明月增边阴。
感怀
方岳（宋代）

野圹风高一欠伸，平生俯仰已成陈。
老天无意独穷我，直道有成能误人。
悔不可追身是胆，怒何堪触腹生鳞。
忍饥罢乞祠官禄，只麽扶犁亦幸民。
王指挥驱逐妖僧冯炯之有诗美之因次其韵
谢迁（明代）

海内于今圣治崇，遐陬将领亦承风。妖魔远出郊关外，正气全归号令中。

保障不孤千里托，戡除宁论一时功。牙旗风飐辕门静，坐对葵心向日红。
和何山总老一击轩二首 其二
刘一止（宋代）

此地丹青画不成，本无圣解及凡情。道人来往风烟外，不是如来行处行。
题留侯庙
邵雍（宋代）

灭项兴刘如覆手，绝秦昌汉若更棋。
卷舒天下坐筹日，锻炼心源辟谷时。
黄石公传皆是用，赤松子伴更何为。
如君才业求其比，今古相望不记谁。
次韵子才汤泉出浴
李弥逊（宋代）

泉出灵沙气可蒸，涤除那复数水清。
九阳晞发尘缨净，七日炼形仟羽轻。
暖沃丹田催进火，阴消神谷助长生。
云龙傥借凌空便，径谒南台季伟兄。
题昆山沈愚通理诗集
刘溥（明代）

吴城东头八十里，玉山青插娄江水。
何人秀发山水间，沈生文章妙无比。
清如玉树含秋霜，丽如五色云锦张。
琅然天外度灵响，一曲一奏春风香。
春风吹入长安陌，紫陌烟花烂晴色。
隋珠赵璧常自珍，乐府词林尽相惜。
生今年才二十余，声名欲与前辈俱。
方今四海被皇化，好协雅颂歌唐虞。
小晦岭
高元之（宋代）

路自崎岖心自平，云扃无锁但徐行。
松风石溜今悲怨，中有樵夫度岭声。
郑蒙泉炼师子午谷图
郯韶（元代）

子真今住子午谷，乃在蛟门西复西。
绕屋长松落晴雪，倚天绝壁立丹梯。
春回大壑三芝秀，月满空山一鹤栖。
归去看图望瀛海，定应沐发候天鸡。
余生为其父德甫丈乞志墓其别也得四绝句送之中间且悲且喜或规或嘲往往情见乎辞 其一
王世贞（明代）

七尺穹碑三尺坟，五君垂尽到余君。却怜身后谁知己，此意凄凉不可闻。
安城即事二首 其一
陶弼（宋代）

南峤风云久肃清，坏沟残垒号升平。官曹惟识簿书字，民俗不知金鼓声。

往岁传闻南诏檄，近时方筑伏波城。安城太守知边计，菡萏花中阅水兵。
次韵择之见路傍乱草有感
朱熹（宋代）

世间无处不阳春，道路何曾困得人。若向此中生厌斁，不知何处可安身。
山水小景
陈虞之（宋代）

千年老树立苍石，三峰两峰天出云。
青溪道士坐船上，自按玉箫人不闻。
和夏选部齐宿韵四首 其三
刘昌（明代）

清斋孤悄坐更阑，灯下凉风鬓影寒。建业曾劳三尺剑，求仙何用七星坛。

月明楼影翔丹凤，云烂箫声叫紫鸾。岁宴江空身万里，有才不信济时难。
闲居杂兴
顾逢（宋代）

满眼皆诗料，诗成稿自添。
好山长在眼，终日不垂帘。
风度云行水，鸟随花堕檐。
炉香窗下坐，飞絮上书签。
寄陶茂安监丞
陆游（宋代）

永州太守鬓毛残，矍铄犹能起据鞍。
徵土虽思赋松菊，隐居未可挂衣冠。
功名梦境元非实，歌舞山城且自宽。
也胜锺陵穷别驾，闭门无客遣忧端。
莲华峰法云即事五首 其五
刘弇（宋代）

十十五五跳波鱼，三三两两踏歌姝。前山后山碧一色，似不多愧潇洒图。
晋鼓吹曲二十二首 其十四 于穆我皇
傅玄（魏晋）

于穆我皇。盛德圣且明。受禅君世。光济群生。普天率土。

莫不来庭。颙颙六合内。望风仰泰清。万国雍雍。兴颂声。

大化洽。地平而天成。七政齐。玉衡惟平。峨峨佐命。

济济群英。夙夜乾乾。万机是经。虽治兴。匪荒宁。谦道光。

冲不盈。天地合德。日月同荣。赫赫煌煌。曜幽冥。三光克从。

于显天。垂景星。龙凤臻。甘露宵零。肃神祇。祗上灵。

万物欣戴。自天效其成。
踏莎行·醉柳迷莺
紫竹（宋代）

醉柳迷莺，懒风熨草，约郎暂会闲门道。粉墙阴下待郎来，藓痕印得鞋痕小。
玉漏方催，月光渐小，望郎不到心如捣。避人归倚小围屏，断魄还向墙阴绕。
白云山房次韵马道士虚中三首
方回（元代）

閒愁不断连天远，浊醪快似并州剪。
兴亡得丧横胸中，冰消雪释春风转。
我本不学抱朴翁，何修致此丹砂容。
服食呼吸能还童，不如但饮瑠璃钟。
宝莲山南屡簪聚，醉乡不省归来归。
东邻西舍姓名谁，但记门前大樗树。
立秋前一日览镜
李益（唐代）

万事销身外，生涯在镜中。
惟将两鬓雪，明日对秋风。
崖门吊古三首 其二
吴旦（明代）

羌管胡琴一曲歌，南人渐少北人多。空闻杞女齐城哭，不见昭王汉水过。

宝册有灵浮海岛，珠襦无主寄烟萝。千年留得孤忠在，成败休论奈尔何。
题郝德新又新字说卷后
凌云翰（元代）

一篇虺诰炳丹青，九字汤铭灿日星。不是菜朱曾有语，安能子墨重书铭。

乾坤纳纳应无外，江汉滔滔岂暂停。绝爱郝隆书满腹，命名称字必尊经。
龟山祷雨
徐梦发（宋代）

久困焦熬里，持香谒二禅。
会留一宿觉，了得寸心缘。
鹤识小溪路，钟闻上界天。
龙湫分勺水，法海遍三千。
谒金门（和陈提干）
辛弃疾（宋代）

山共水。美满一千余里。不避晓行并早起。此情都为你。
不怕与人忧殢。只怕被人调戏。因甚无个阿鹊地。没工夫说里。
二十六日大风寄贡甫
刘敞（宋代）

雨止天大风，草木皆怒号。居人不得寐，起见星月高。

鸟兽群悲鸣，空虚如波涛。行子今安至，怆怆我心劳。

山川幸非远，岁月亦未滔。自伤下泽车，不及乡里豪。

衮衮随飞蓬，悲歌击长刀。丈夫寒如此，何愧儿女曹。

无由托飞云，更寄身上袍。
高宗皇帝挽词五首
陈居仁（宋代）

汉日朝前殿，神尧宴大安。
徒夸一时盛，谁似两宫欢。
谩采瀛洲药，犹除荆鼎丹。
伤心浙江畔，缟仗自回銮。
盘洲杂韵上 金凤
洪适（宋代）

九苞滋雨露，五采烛轩楹。奉送归丹穴，朝阳幸一鸣。
题敬赐内侍兰谷道人蒋怡之诗卷
胡奎（元代）

有美人兮山之阿，牵白云兮被女萝。抱凤凰之绿绮，濯冰弦于女河。

倚丹崖兮饮山渌，采幽芳兮结纕服。挹清风于九畹，弹广陵之一曲。

思美人兮不可招，何以报之瑛琼瑶。含奇芬兮承湛露，期永好兮同逍遥。
水龙吟 登岳阳楼，感郑生龙女事，谱大曲薄
白朴（元代）

洞庭春水如天，岳阳楼上谁开宴。飘零郑子，危栏倚遍，山长恨宴。何处兰舟，彩霞浮漾，笙箫一片。有娥眉起舞，含＊凝睇，分明是、旧仙媛。风起鱼龙浪卷，望行云、飘然不见。人生几许，悲欢离聚，情钟难遣。闻道当时，汜人能诵，招魂九辩。又何如乞我，轻绡数尽，写湘中怨。
竹枝词四首 其四
姚文奂（元代）

家住西湖第四桥，自从丱角学吹箫。年来愁得两鬓雪，吹尽春风那得消。
岁除
胡宿（宋代）

暝色凝无际，寒鸡悄未晨。蓂枝将换朔，斗柄渐归寅。

水火犹分漏，龙蛇尚蛰身。四时宁有暇，万物又劳春。

树喜丹葩秀，人忧白发新。明朝趋宝殿，谁是夺重茵。
咏长城
汪遵（唐代）

秦筑长城比铁牢，蕃戎不敢过临洮。
虽然万里连云际，争及尧阶三尺高。
偈一百二十首 其三十二
释怀深（宋代）

时人皆拜岁，山僧不贺年。孟春犹寒在，日月几曾迁。

去年今日后，今日去年年。新旧不同者，谁后复谁先。
缘识
宋太宗（宋代）

若言笔法穷绝艺，书一字，
至百字，八法从前亦非细。
分间布白要審详，浓淡均匀看可戏。
一则一，二则二，
消息踪由无纵恣。纸为阵，
笔为矟，将军须是有谋略。
墨要乾研清神思，点画临时要廓落。
形势奇状似龙蛇，平头大小宜斟酌。
曲须曲，直须直，
意气方刚须雅饰。闲暇规矩有指归，
圆转楷模堪法则。堪法则，
有迟速，相钩相连光熠目。
古隸参杂故不拘，颠草纵横似花蔟。
偃仰莫把笔锋挫，先须顺{左走右歷}回收左。
经心健硬晓浮沈，铿锵启发勿怠堕。
研穷体象貌亦同，博学精微先贤播。
化阴阳，势出矣，
藏头护尾深有理。禀乎人性是常情，
递相映带可行止。迟涩飞动似玲珑，
慢引急牵如流水。上捺下挑猛如虎，
蜂腰鹤膝不堪睹。壮士屈臂凤皇飞，
张弓发箭胜於弩。提撕秘思不可传，
常存形影勿孤露。勿孤露，
谁别辨，羲之平稳积压深浅。
自然观察往还来，斗回角立能驱遣。
痾瘵缠身，溺水这禽。
长似死蛇，短似暇蟆。
古人最慎，愚蒙大忌，
名为不嘉。
和程阁学观雪韵
袁说友（宋代）

入竹投窗细细添，两山琼玉称遐瞻。
巧于夜半将新岁，每以风回蹴上帘。
寒雀栖枝惊落屑，饥乌鸣食讶堆盐。
正须度腊成三白，已觉西风势转严。
候仙亭同诸客醉作
白居易（唐代）

谢安山下空携妓，柳恽洲边只赋诗。

争及湖亭今日会，嘲花咏水赠蛾眉。
游灵泉呈性老
王灼（宋代）

晓发云灵山，千憩灵泉山。
两山信有灵，相对各开颜。
阿师达磨信，文字昔所删。
戏出香积供。怜我半生孱。
时维春物老，馀花见班班。
杜宇闹蒙宇航局，胡蝶舞清闲。
大似师说法，奥咱闢重关。
市区巧攘夺，日中谁先还。
请以一枝筇，从师两山间。
黄脩中大夫挽诗 其二
程俱（宋代）

旷度中无类，怀才竟莫伸。入朝谁不达，出宰一何频。

吏隐琳宫冷，郎潜素发新。话言犹可想，揽拂涕沾巾。
瑶池
赵介（明代）

宴罢瑶池暮雨红，碧桃花落几番风。
重来八骏无消息，拟逐青鸾入汉宫。
东篱杂题
陆游（宋代）

深居远悔吝，简事养精神。
曳杖一萧散，待茶时欠伸。
风生丛竹啸，露坼野花新。
自作东篱後，经旬不过邻。
七绝句
罗公升（宋代）

本是山林物，中间一念差。
稻粱今懒种，况乃种桃花。
赵表之送梅并诗次韵四首
张嵲（宋代）

绿蓓繁时春欲暗，晓霜浓处信初来。
今朝消息南枝露，知是微阳九地回。
暇日出癸水门眺望 其二
屈大均（明代）

苍苍一片石，削出万峰青。插水皆浮玉，围天是翠屏。

人随飞瀑下，心与白云冥。稍待麇麚入，岩扉雨不扃。
公度惠花走笔戏谢
强至（宋代）

二月都城未见花，不知春色落谁家。
满盘折惠情何重，略嗅生香思已嘉。
侠客行
全室宗泐（明代）

平生重然诺，意气横高秋。
拔剑悲风吼，上马行报仇。
报仇向何悲，堂堂九衢路。
突上秦王庭，直入韩相府。
回身视剑锷，血渍霜华薄。
敢持一片心，为君摧五岳。
五岳即可摧，此心终不灰。
耻没儿女手，完质归泉台。
咏秋海棠
钟惺（明代）

墙壁固吾分，烟霜亦是恩。光轻偏到蒂，命薄幸馀根。

笑泣谁能喻，荣衰不敢论。年年秋色下，幽独自相存。
秋日閒居十首 其三
张侃（宋代）

我志甘锄园，汲水敢言倦。拟种百尺松，终宵风雨战。

土脉分瘠肥，秉性有后先。蔚然三寸长，荆棘从旁罥。

待得成清阴，方为世人羡。画手知姓谁，拂拭好东绢。

写此岁寒姿，爽气满庭院。不记少小时，插株泥样贱。
天台三圣图赞
释绍昙（宋代）

人无害虎心，虎无作人意。
彼此不关防，何妨打觉睡。
芭蕉士女
张天英（元代）

为爱芭蕉步玉除，云根飞翠湿霞裾。蕊珠宫里归期近，懒把芳心叶上书。
太医院使钱君宗嗣挽歌 其三
程敏政（明代）

几年供奉殿东头，最得先皇宠数优。遣奠尚留天语在，虹光千古照林丘。
出云藤驿
蓝智（明代）

又出云藤峡，扁舟更向东。
地蒸秋有瘴，江阔夜多风。
旅梦惊啼狖，乡心托断鸿。
天涯看月色，不与故园同。
送陈莹中及第归洪州
李之仪（宋代）

七月江南秋已到，江水如天鱼尾掉。处处团橘欲黄时，家家门前舣归棹。

西山佳气彻青云，潘郎门巷如深春。陈家有儿新及第，新着恩袍归见亲。

为报行人洗眼看，养儿如此谁不羡。愿儿不要重科第，事业功名他日见。
察传
吕氏春秋（先秦）

夫得言不可以不察，数传而白为黑，黑为白。故狗似玃，玃似母为，母为似人，人之与狗则远矣。此愚者之所以大过也。

闻而审，则为福矣；闻而不审，不若无闻矣。齐桓公闻管子于鲍叔，楚庄闻孙叔敖于沈尹筮，审之也，故国霸诸侯也。吴王闻越王勾践于太宰嚭，智伯闻赵襄子于张武，不审也，故国亡身死也。

凡闻言必熟论，其于人必验之以理。鲁哀公问于孔子曰：“乐正夔一足，信乎？”孔子曰：“昔者舜欲以乐传教于天下，乃令重黎举夔于草莽之中而进之，舜以为乐正。夔于是正六律，和五声，以通八风。而天下大服。重黎又欲益求人，舜曰：‘夫乐，天地之精也，得失之节也。故唯圣人为能和乐之本也。夔能和之，以平天下，若夔者一而足矣’。故曰‘夔一足’，非‘一足’也。”宋之丁氏家无井，而出溉汲，常一人居外。及其家穿井，告人曰：“吾穿井得一人。”有闻而传之者曰：“丁氏穿井得一人。”国人道之，闻之于宋君。宋君令人问之于丁氏，丁氏对曰：“得一人之使，非得一人于井中也。”求闻之若此，不若无闻也。子夏之晋，过卫，有读史记者曰：“晋师三豕涉河。”子夏曰：“非也，是己亥也。夫己与三相近，豕与亥相似。”至于晋而问之，则曰，晋师己亥涉河也。

辞多类非而是，多类是而非，是非之经，不可不分，此圣人之所慎也。然则何以慎？缘物之情及人之情，以为所闻，则得之矣。
送太府宋少卿京赴邠州守一首
程俱（宋代）

使君西南隽，掞藻阳台春。声称动华省，故是青云人。

时于鹓鹭行，轩昂见长身。向来清官曹，往往席上珍。

聊凭五经笥，一校九府缗。宁论尹卿笔，有志不自伸。

探怀出银黄，笑指漆水滨。房公啸诺地，厩吏持朱轮。

悬知泾渭间，广亩连高囷。洪河润九里，坐息西羌尘。

长言继豳风，耕稼可重陈。会当采谣俗，夜诵供华勋。
数日暄妍颇有春意予闲居无日不出游戏作
陆游（宋代）

小春花蕾索春饶，已有暄风入紫貂。
村路雨晴鸠妇喜，射场草绿雉媒娇。
苑边结客飞金勒，楼上谁家弄玉箫。
莫怪夕阳归独后，早梅唤我度溪桥。
承伯寿大蓬惠书寄大小钵囊花并语及敝居松下石上之饮因成二小诗 其二
文彦博（宋代）

大小钵囊花色好，不知得似此间无。玉华峰下应频赏，绮里园中是饮徒。
唐明堂乐章。皇帝行
武则天（唐代）

仰膺历数，俯顺讴歌。远安迩肃，俗阜时和。

化光玉镜，讼息金科。方兴典礼，永戢干戈。
漏泽院四绝句
陈造（宋代）

将军弓力今羊侃，病渴归来似长卿。
抹羽尚堪支十槊，忆看衔尾饿鸱鸣。
声声慢·咏桂花
吴文英（宋代）

蓝云笼晓，玉树悬秋，交加金钏霞枝。人起昭阳，禁寒粉粟生肌。霞香最无著处，渐冷香、风露成霏。绣茵展，怕空阶惊坠，化作萤飞。
三十六宫愁重，问谁持金锸，和月都移。掣锁西厢，清尊素手重携。秋来鬓华多少，任乌纱、醉压花低。正摇落，叹淹留、客又未归。
恭和御制赐史浩古诗
周必大（宋代）

粤从三代还，岁月过千{左礻右冀}。
时岂无贤君，道未契寰旨。
煌煌唐太宗，勋业在所喜。
寇攘既扫除，蛮貊毕至止。
循良布郡邑，惠政宽狱市。
忠贤俨班联，切谏柅浮靡。
关辅罗府兵，岩穴聘奇士。
民生覆盂安，国势泰山倚。
皇心期过之，风下九万里。
忠厚培本根，文物粲华蕊。
淳熙视贞观，何啻相表里。
属车尚涛江，列障隔淮水。
蚕兹獯鬻氏，作我太清滓。
坐令营屯众，久费糗粮峙。
中原厌狼贪，诸将空虎视。
安得贯砮楛，来贡尺有咫。
六合混一家，耕桑盛生齿。
愿言讲治道，先务当有几。
欲仁斯仁至，患在未举趾。
而况前史中，遗事可寻理。
卫英爪与牙，王魏目兼耳。
处中赖房杜，虚受忘彼此。
不闻国异政，但见车同轨。
孰云古道难，佥曰今王是。
寸阴胜所竞，盛德日方起。
舞干格三苗，其效七旬尔。
轲称仁无敌，传谓礼可已。
东鞮及北女，会见朝玉戺。
南山竹易殚，陛下功难纪。
儒馆谩献歌，将奈词之骳。
馈岁次东坡韵寄思禹兄
释德洪（宋代）

我来客湘江，独泛无人佐。封疆接南越，都会列百货。

方嗟岁除矣，仍喜此月大。思归姑置之，且枕曲肱卧。

馈问亦未能，起看灯照座。念贫米无舂，笑富粉转磨。

二者分劣优，等是一年过。唯有东坡翁，作诗今续和。
度云砌关
戴望（清代）

高枕闽江势转东，当关一敌万夫雄。倒悬瀑布青天上，乱激危涛怒石中。

当日北门亡筦钥，至今南国怨沙虫。谁怜匹马秋风客，望里苍茫似断蓬。
栽竹种红蕉后数日阻雨不见赋小诗
郑刚中（宋代）

瘦竹犯寒扶直节，蕉花垂老抱丹心。
小园半月隔风雨，搔首相望空苦吟。
己巳三月十四雨后知鱼槛玩月
章简（清代）

松顶响飞瀑，晚寒生画屏。屧痕黏藓碧，鬓影堕烟青。

月碎鹤摇竹，雨香鱼闯萍。倚阑人不见，遥听玉珑玲。
送蔡安礼
杨时（宋代）

眷言与君违，寤寐念往昔。
结欢自童稚，分比胶投漆。
乖离成参自，出没俱齐汨。
义和鞭日御，过眼飞鸟疾。
五载一相逢，俯仰如昨日。
论情方缱绻，念子又何适。
行矣不可留，惝恍心若失。
人生惟所遇，行止或使尼。
况复各宦游，聚散何可一。
嘤嘤黄鸟声，上下求其匹。
挽首听遗音，飘零泪横臆。
歌
傅毅（两汉）

陟景山兮采芳苓。哀不惨伤乐不流声。弹羽跃水叩角奋荣。沈微玄穆感物寤灵。
次韵子瞻记十月十六日所见
苏辙（宋代）

君不见天高后土黄，变化出入唯阴阳。
旋凝细雾作飞雹，复遣震雷追日光。
可怜万物甚微细，坐听百变随颠僵。
深根固蒂无计遁，倏来忽返安能防。
平生未见实惊耳，稍远不知如隔墙。
君看歌舞醉华屋，下有累絷排两廊。
眼前苦乐尚悬绝，空中造化知有亡。
我居宛丘厌凝冱，雪翻海水填陂塘。
但知膏泽利牟麦，恣食饼饵真嘉祥。
山阳所访亦何事，有酒胡不尽一觞。
石池
杜牧（唐代）

通竹引泉脉，泓澄深石盆。惊鱼翻藻叶，浴鸟上松根。

残月留山影，高风耗水痕。谁家洗秋药，来往自开门。
仲春既晴复雨
曾丰（宋代）

东君无力破天悭，红紫遭时得志难。
多可幸然风借暖，少恩伤是雨遗寒。
云云无谓莺情沮，仆仆何之蝶意阑。
烂赏未酬无愠见，计春之日限犹宽。
三峡歌
陆游（宋代）

乱插山花篢子红，蛮歌相和瀼西东。
忽然四散不知处，踏月扪萝归峒中。
观冷泉亭放水
楼钥（宋代）

冷泉浅浊使人愁，开板黄波去不休。岸侧细泉穿乱石，始知别是一清流。
中秋夕约二台待月于齐云楼夜深月方渐出亦未免有微云掩映也
虞俦（宋代）

月娥不管夜深寒，碾尽楼头白玉盘。却要浮云作帷帽，风搴时得一斑看。
洞庭秋月
周忱（明代）

风清白露溥，水天同一色。娟娟玉镜悬，皎皎金波溢。

推篷望君山，广寒应咫尺。
章泉二老歌
戴复古（宋代）

在昔商山传四皓，又闻香山图九老。
异乡异姓适同时，争如章泉一家兄弟登耆颐。
章泉之上两山下，有地可宫田可稼。
伯也早休官，季也相约归林泉。
名动京口耕谷口，山中有诗天下传。
一生得闲兼得寿，皓首庞眉世稀有。
竹隐先生八十三，定庵居士七十九。
客从远方来，亦是六十叟。
手把一枝梅，奉劝两翁酒。
问公何以致遐龄，请翁细说吾细听。
不烧丹，不学仙。
五行有常数，天所禀赋焉。
人生一气统四体，众人斩丧吾能全。
要知养生无他术，日多吃饭夜独眠。
承翁见教谢翁去，两翁殷勤留我住，
是夜醉眠苔竹轩。梦见山灵向我言，
翁之所说皆不然。两翁盛德合乎天，
天与遐龄五百年。
偈颂一百零二首 其二十三
释慧远（宋代）

昨夜三更风起，吹皱一池春水。鱼龙头角峥嵘，露柱振腮摆尾。

虾蟆㪍跳上天，鸭儿惊得匾觜。
和文与可洋川园池三十首 荼蘼洞
苏轼（宋代）

长忆故山寒食夜，野荼蘼发暗香来。
分无素手簪罗髻，且折霜蕤浸玉醅。
汪叔潜教授挽辞
陆游（宋代）

江南有奇士，英誉早飞腾。
未见心先契，相从气倍增。
时烦问字酒，屡共读书灯。
下榻延徐孺，同舟得李膺。
百年期永好，一旦失良朋。
稚子初何取，龙门亦许登。
流光疾於鸟，旧社冷如冰。
欲作千言诔，衰迟愧未能。
高阳台 题百蝶图
毕景桓（清代）

翅软如绵，腰纤似玉，看他妩媚难禁。两两三三，飞来偷入花阴。

香闺午倦抛书卷，把滕王、图画重寻。倚晴窗、搦管裁笺，点粉涂金。

笑余亦有丹青癖，记曾描百蝶，未遇知音。欲觅芳踪，那堪梦杳青琳。

葛衣又逐东风化，捲湘帘、闲煞金针。喜今朝，粉本携来，许我抚临。
宁考神御奉安原庙
王遂（宋代）

太室裸将严体荐，景灵朝献荐牙盘。
九重黼坐盘盂固，四海苍生奠枕安。
月华清 新得绿衣，又埋紫玉，仍衔蝉之劫也。用旧韵悼之
易顺鼎（清代）

玉碎惊心，珠啼霣魄，好春从此难贮。架月飞愁，照惯白濛濛路。

怎写成故纸离鸾，浑不让年芳似羽。酸语。奈静禅行榻，又挑泥絮。

暗绿庭深几许。似瞥过朝云，飘忽神女。为恋金栊，忘却前尘悽苦。

要寻到花外情天，把小小双魂交付。还住。认旧红无恙，土华吹雨。
思安常兄
陈渊（宋代）

凌虚阁下烟波阔，升俊坊前草木香。归去溪南春正好，不应萧索对松篁。
菩萨蛮 回文
沈纕（清代）

坠花红处颦眉翠。翠眉颦处红花坠。春惜可怜人。人怜可惜春。

隔窗疏雨急。急雨疏窗隔。门掩便黄昏。昏黄便掩门。
与法界才庵主 其二
释慧空（宋代）

三脚驴儿脚踏天，恒河诸佛若为宣。阎浮夜半人惊起，把得芒绳下铁鞭。
送彻公
杨衡（唐代）

白首年空度，幽居俗岂知。败蕉依晚日，孤鹤立秋墀。

久客何由造，禅门不可窥。会同尘外友，斋沐奉威仪。
竹枝词
蒲映渌（清代）

白绫半臂杏红衫。半里归来汗一担。输却鸳鸯无别事，醒同游戏梦同甘。
酬宣卿见和
胡寅（宋代）

不向杯中觅圣贤，独於山水意悠然。
相门事业方传世，官路升沉祗信缘。
万卷图书资博约，九衢车马任颠连。
翠微卜宅须相近，且住蓬壶小有天。
放怀亭独立有感
陆游（宋代）

苇丛枯倒蓼花红，小立东湖更向东。
委肉本知居几上，翦翎何恨著笼中。
一筇信脚乾坤迮，百榼浇愁宠辱空。
谁道穷途知旧少，此心念念与天通。
漫兴 其五
王柏心（清代）

寇乱何时息，人才此日艰。干戈悲老至，江海愧身间。

北极尊长拱，东溟势尽环。凶渠须自缚，万一贷苗顽。
济南汎舟水底见山有感而作
雷渊（金朝）

南山已在风尘外，更恐飞埃涴碧巅。一棹晚凉波底看，浴沂面目本天然。
次韵杨同年秘监见寄二首
范成大（宋代）

吾衰长愧接舆狂，忙里何心领燕香。
尘土簿书憎铁研，水云蓑燕傲金章。
论文无伴法孤起，访旧有情书数行。
何日却同湖上醉，露帏宵幄为君张!
过下沱
阳枋（宋代）

迤衍鱼盐地，清明花柳天。江平拖雾縠，山远带霜铅。

景好辄作画，心閒连得篇。汎舟随暮霭，明月冷浮川。
答张贞成皋诗
裴子野（南北朝）

匈奴时未灭，连年被甲兵。明君思将帅，方听鼓鼙声。

吾生恣逸翮，抚剑起徂征。非徒慕辛季，聊欲逞良平。

出车既方轨，绝幕且横行。岂伊长缨系，行见黄河清。

虽令懦夫勇，念别犹有情。感子盈编赠，握玩以为荣。

跂子振旅凯，含毫备勒铭。
放光和来
释印肃（宋代）

主伴重重绝世伦，今朝即是旧时人。
迷悟是谁堪话会，姚黄魏紫一般春。
昔陈北山赵南塘二老各有观物十咏笔力高妙暮
刘克庄（宋代）

兹虫虽小物，一一抱微忠。
多士从先主，君臣立悼公。
献花朝贡谨，酿蜜国储丰。
处仲目空露，名居畔逆中。
水龙吟·题文姬图
纳兰性德（清代）

须知名士倾城，一般易到伤心处。柯亭响绝，四弦才断，恶风吹去。万里他乡，非生非死，此身良苦。对黄沙白草，呜呜卷叶，平生恨、从头谱。
应是瑶台伴侣，只多了、毡裘夫妇。严寒觱篥，几行乡泪，应声如雨。尺幅重披，玉颜千载，依然无主。怪人间厚福，天公尽付，痴儿騃女。
题方石居赠忍公用吴愧庵先生韵
钮琇（清代）

方庭修竹绿如围，琴榻书床识静机。紫朮夜舂供客饭，白云秋制入山衣。

落花径曲呼童埽，斜日林空放鹤归。最喜远公宽酒戒，虎溪乘月叩禅扉。
沈慎庵父母雪中赴泷江书院投赠
邹元标（明代）

春风堂下集诸生，一日能开万古盟。莫道壶浆迎父老，千山飞雪迓行旌。
寓兴国之十咏亭呈诸友
毛珝（宋代）

断垣荒棘疑无路，忽有幽亭一亩馀。不称郡侯来把酒，偏宜野客借观书。

临阶汲水防苔滑，隔岸看山爱柳疏。非有旧交时下顾，十分风味落樵渔。
落日怅望
马戴（唐代）

孤云与归鸟，千里片时间。
念我何留滞，辞家久未还。
微阳下乔木，远烧入秋山。
临水不敢照，恐惊平昔颜！
更漏子（和元规天和堂）
张继先（宋代）

固元精，收听视。物外身无此地。接子谬，季真非。无为翻有为。

但心虚，教腹实。密与寥天为一。华阳洞，广寒宫。人人方寸中。
元夕和罗杓受
邓务忠（明代）

却逢佳节又正元，月皎风清夜色浑。往事不堪从古说，孤怀真可对春论。

千场闹鼓谁今夕，一路悬灯羡此村。独有闭门多病叟，遥从羁旅醉清言。
次韵望海亭
苏泂（宋代）

城里偏高处，分明见海潮。
鹳巢多碧树，人语半丹霄。
州宅楼台近，居民市井遥。
芳时一来此，因得离纷嚣。
最高歌兼喜春来·诗磨的剔透玲珑
张养浩（元代）

诗磨的剔透玲珑，酒灌的痴呆懵懂。高车大纛成何用，一部笙歌断送。金波潋滟浮银瓮，翠袖殷勤捧玉钟。对一缕绿杨烟，看一弯梨花月，卧一枕海棠风。似这般闲受用，再谁想、丞相府帝王宫。
萧朝宗旅寓有途穷之叹次韵以广其意
林季仲（宋代）

路入长安处处同，断桥绝港自相通。
地高何羡三公贵，境乐那知四壁空。
万象森罗皆拱北，百川曲折定趋东。
懒从宦达如曾闵，也有芳猷到不穷。
过傅掌雷太史晓园
魏裔介（清代）

自有沧洲意，潇然三径清。藉花能醉客，坐树不妨莺。

著述淹风雨，交游念死生。浊醪君不惜，一晤一回酲。
扈跸词三十二首 郑州道中二首 其九
陆深（明代）

宿雨丰泥燕子飞，客心迢递送春归。江河嵩少俱从幸，麦浪翻空柿叶肥。
满江红·莫话南征
晁补之（宋代）

莫话南征，船头转、三千余里。未叹此、浮生飘荡，但伤佳会。满眼青山芳草外，半篙碧水斜阳里。问此中、何处芰荷深，渔人指。

清时事，羁游意。尽付与，狂歌醉。有多才南阮，自为知己。不似朱公江海去，未成陶令田园计。便楚乡、风景胜吾乡，何人对。
颂古一百首
释智愚（宋代）

草履为冠松作钗，一般潇洒眼头乖。
语音只在风檐下，终日无人不下阶。
斜晖
郭之奇（明代）

满庭秋草散幽阶，几片峰云白似揩。净几明窗无俗课，敝床疏席有馀佳。

但留万古高胸在，肯令三生夙志埋。举目遥思斤竹岭，斜晖时映木兰柴。
湖中寄王侍御
丘为（唐代）

日日湖水上，好登湖上楼。终年不向郭，过午始梳头。

尝自爱杯酒，得无相献酬。小僮能脍鲤，少妾事莲舟。

每有南浦信，仍期后月游。方春转摇荡，孤兴时淹留。

骢马真傲吏，翛然无所求。晨趋玉阶下，心许沧江流。

少别如昨日，何言经数秋。应知方外事，独往非悠悠。
题州宅舣阁
林积（宋代）

济川须用楫，罔水戒行舟。
四海风波路，安眠是胜游。
怡堂
刘祖尹（宋代）

结庐投老瞯群峰，隐隐松杉曲径通。剩种池边千纛竹，近营林下一巢风。

攲眠尽绝春来梦，趺坐闲看月堕空。检点吾生诸事了，子孙更与护其终。
正月末雪中小酌
吕本中（宋代）

柳着河冰雪着船，小桃应误取春怜。床头有酒须君醉，又废蒲团一夜禅。
寒食日作
沈峻（清代）

戏蝶轻鸥带渚花，扁舟杜老望京华。春风无主还吹雪，迁客何京更问家。

深巷卖饧披晓雾，青郊上冢簇香车。只今追忆韶光好，倚杖柴门数暮鸦。
书院二小松
李群玉（唐代）

一双幽色出凡尘，数粒秋烟二尺鳞。
从此静窗闻细韵，琴声长伴读书人。
点绛唇
陈允平（宋代）

莺语愁春，海棠风里胭脂雨。酒杯慵举。闲扑亭前絮。

漠漠斜阳，截断愁来路。凭阑伫。满怀离苦。分付楼南鼓。
相见欢·林花谢了春红
李煜（五代）

林花谢了春红，太匆匆。无奈朝来寒雨晚来风。
胭脂泪，相留醉，几时重。自是人生长恨水长东。(相留 一作：留人)
二郎神 余生日林农卿赠此词终篇押一韵效嚬一首 其一
刘克庄（宋代）

抽还手版，受用处、十分轻省。便衣剪家机，饭炊躬稼，且免支移系省。帝悯龙钟蠲朝谒，予长假、毋烦申省。笑木石虚斋，暮年忺做，端明提省。
闲冷。橐金散尽，书筒来省。有小小楼儿，看山待月，绝胜崔公望省。两鹤随轩，一奴负锸，此外诸馀从省。把一身本末，绿章奏过，泰玄都省。
次韵谢公定王世弼赠答二绝句
黄庭坚（宋代）

何用苦吟肝肾愁，但知把酒更无忧。
声名本不关人事，看取青门一故侯。
山中寄外
龙辅（宋代）

娇儿渐聪慧，出语解人意。
促奴须早归，恐爷书又至。
宫词 其七十
周彦质（宋代）

地衣红锦蹙盘雕，罗袖飘香转舞腰。清暇君王休务日，宣和深殿按仙韶。
奉和九日幸临渭亭登高应制得亭字
杨廉（唐代）

远目瞰秦坰，重阳坐灞亭。既开黄菊酒，还降紫微星。

箫鼓谙仙曲，山河入画屏。幸兹陪宴喜，无以效丹青。
筠州学记
曾巩（宋代）

周衰，先王之迹熄。至汉，六艺出于秦火之余，士学于百家之后。当是时，能明先王之道者，扬雄而已。而雄之书，世未知好也。然士之出于其时者，皆勇于自立。无苟简之心，其取予进退去就，必度于礼义。

自此至于魏晋以来，其风俗之弊，人材之乏久矣。以迄于今，士乃特有起于千载之外，明先王之道，以寤后之学者。世虽不能皆知其意，而往往好之。故习其说者，论道德之旨，而知应务之非近；议从政之体，而知法古之非迂。不乱于百家，不蔽于传疏。其所知者若此，此汉之士所不能及。然能尊而守之者，则未必众也。故乐易敦朴之俗微，而诡欺薄恶之习胜。此俗化之美，所以未及于汉也。

夫所闻或浅，而其义甚高，与所知有余，而其守不足者，其故何哉？由汉之士察举于乡闾，故不能不笃于自修。今之士选用于文章，故不得不笃于所学。至于循习之深，则得于心者，亦不自知其至也。由是观之，则上所好，下必有甚者焉。岂非信欤！令汉与今有教化开导之方，有庠序养成之法，则士于学行，岂有彼此之偏乎？

筠为州，在大江之西，其地僻绝。当庆历之初，诏天下立学，而筠独不能应诏，州之士以为病。至治平三年，始告于知州事，尚书都官郎中董君仪。董君乃与通判州事国子博士郑君蒨相州之东南，得亢爽之地，筑宫于其上。二君乃以书走京师，请记于予。

予谓二君之于政，可谓知所务矣。故为之著予之所闻者以为记，而使归刻焉。
罗袍
张弼（明代）

鸭绿罗袍鱼口开，重教补缀不须裁。眼前多少鹑衣者，太守真惭袜线才。
喜刘伯宣尚书至五首
方回（元代）

湖海襟期落，山林骨相寒。
自惭知道晚，未觉忍穷难。
缺米临炊籴，逢花就担看。
尚能中酒圣，肯讳作诗酸。
句 其一
赵蕃（宋代）

王家碧香酿，刘尹建安诗。
清明后九日谒心所陈先师墓
邓云霄（明代）

花落啼鹃出远林，洞门松桧郁春阴。绛纱尚忆传经日，白发长悬立雪心。

东郭人亡孤冢寂，西洲泪尽故情深。欲携玉尺占佳气，青紫峰前土似金。
齐天乐
刘辰翁（宋代）

感节庵此意，复不能自己，傥见中斋及之

海枯泣尽天吴泪。又涨经天河水。万古鱼龙，雷收电卷，宇宙刹那间戏。沈兰坠芷。想重整荷衣，顿惊腰细。尚有干将，冲牛射斗定何似。

成都桥动万里。叹何时重见，鹃啼人起。孤竹双清，紫荆半落，到此吟枯神瘁。对床永已。但梦绕青神，尘昏白帝。重反离骚，众醒吾独醉。
喜见周司法和诗有赠仍用元韵
赵蕃（宋代）

路绝岭梅赠，江摇沅茝春。
敢云倾盖故，喜甚诵诗新。
刀笔非吾事，文章可致身。
江陵法曹掾，宁久滞斯人。
送冀州向团练
苏颂（宋代）

河外诸藩北控胡，美君家世领鱼书。
旧传将略名尤重，却过亲庭庆有馀。
使节频烦民未息，边庭清晏候仍虚。
惟宣圣主威怀德，长使天声讋虏墟。
次韵和于巽祗谒真祠
尚佐均（宋代）

踏霜投晓赛祠廷，豪竹繁弦妙吐诚。嘉客满筵青眼看，远山数点白云平。

浅霞漏日迎前骑，轻吹含烟猎后旌。好处画工传不尽，只凭诗笔为摹成。
大水口作
黄重（明代）

回艇正当潮长时，牵夫徐步日迟迟。风和两部笙歌响，似助行边几句诗。
次韵和范信中同游花药有作
邹浩（宋代）

花药山去来，难遇此天日。深衣书眼青，摩衲禅眼碧。

雁峰相与高，可以同我适。浮云当面开，千里见丛荜。

况紫盖祝融，插天日未夕。正尔无能名，僧来乞题石。
秋来益觉顽健时一出游意中甚适杂赋五字
陆游（宋代）

斯世本无事，古人谁与归？屏除闲尘尾，收拾旧蓑衣。
浩浩观空劫，拳拳讼昨非。
云开天万里，辽鹤正孤飞。
送徐德古
孔平仲（宋代）

鱼虾争后先，波浪拂西北。今朝卧龙起，且与收风色。
春夏之交风雨弥间耳目所触即事十绝
汪莘（宋代）

野水平桥细浪生，柴门草长断人行。
园林霁后春如在，燕雀鸣时夏正清。
送刘美中舍人赴漳州二首 其二
王庭圭（宋代）

漳浦城高南斗边，朱旗遥拂紫薇躔。远民初识玉皇吏，属邑行薇刺史天。

此日分携云际寺，老僧留酌石间泉。祝公名宦何时了，了却归来作地仙。
蚬子赞
释心月（宋代）

师荒村古庙兮，人绀宇莲宫。
师纸钱堆里兮，人璎珞聚中。
师捞{中八两边各一点}摝蚬兮，人打凤罗龙。
师鱣鲜枯槁兮，人玉食雍容。
师与人隐显各异兮，卷舒一同。
为华严之弟兮，不入华严保社。
为洞山之子兮，不绍洞山门风。
欲遯其迹迹愈著，欲晦其名名愈崇。
夫能谨初护末，不沿他酒台盘兮，
人莫知师之所知。师独乐其乐，
乐亦无穷。果如是兮，
安有今日。持短尺以量虚空，
磨淡墨以邈虚空者哉。
说符建倍堂周都料求颂
释咸杰（宋代）

妙处如何论浅深，应之於手得於心。
方圆不用机谋力，长短休将语默寻。
一斧便成真活计，三思始就费光阴。
山僧直截重重说，须信真鍮不博金。
夜啼乌
胡庭兰（明代）

凤凰台边霜月孤，凤凰不见栖慈乌。慈乌夜半惊相呼，哑哑千声为返哺。

天清露滴槠叶枯，寒飙飒飒生长吁。揽衣中庭步踟蹰，繄尔有母我独无。

母遐栖处在何处，我母仙游天上去。母去那知儿独悲，儿悲那得母重顾。

母不顾儿可奈何，卮匜欲饮口泽多。门人为余废蓼莪，长裾欲绝咸蹉跎。

君不见捧檄入门动颜色，何人相候不相识。举贤不再上公车，始知向来为亲屈。

又不见百里负米良亦艰，养亲须及怡亲颜。一朝南游列鼎食，思亲不逮徒长叹。

慈乌慈乌莫更啼，啼来使我沾裳衣。我沾裳衣非汝知，生前尽力死尽思。

夜啼祇作无益悲，明朝且去投高枝。
梅
赵时焕（宋代）

梅龙阅世今几春，皮毛剥破生苍鳞。
通身苔藓云气湿，恰如初苍离海滨。
蜿蜒恍惚露半腹，花光补之难貌真。
只恐天上行雨去，呼吸风雷惊世人。
留别妻
苏武（两汉）

结发为夫妻，恩爱两不疑。
欢娱在今夕，嬿婉及良时。
征夫怀远在，起视夜何其？
参辰皆已没，去去从此辞。
行役在战场，相见未有期。
握手一长叹，泪为生别滋。
努力爱春华，莫忘欢乐时。
生当复来归，死当长相思。
东西二林寺流水
贯休（唐代）

水尔何如此，区区矻矻流。墙墙边沥沥，砌砌下啾啾。

味不卑于乳，声常占得秋。崩腾成大瀑，落托出深沟。

远历神仙窟，高淋竹树头。数家舂碓磑，几处浴猿猴。

共月穿峰罅，喧僧睡石楼。派通天宇阔，溜入楚江浮。

为润知何极，无边始自由。好归江海里，长负济川舟。
答金元鼎喜雨
韩元吉（宋代）

雨后红蕖满意开，风前绿净绝纤埃。
独怜病守孤吟赏，犹幸诗翁数往来。
农事已知沟浍足，欢声不待管弦催。
旋舂玉粒添冰酿，莫负樽前鹦鹉杯。
赠龙泉洞尘上人
李涉（唐代）

八十山僧眼未昏，独寻流水到穷源。

自言共得龙神语，拟作茅庵住洞门。
千里有诗见贻次韵以答
唐之淳（明代）

自入秋来相见频，手挥谈麈爱清新。三冬文史青灯夜，七尺丰清玉树春。

马上射生闻胆略，坐间写诏得精神。尔家慈母王家女，宅相于今见此人。
偶记赋王昭君谩录之
郑清之（宋代）

伐国曾闻用女戎，忍留妖丽汉宫中。
如知褒姒贻周患，须信巫臣为楚忠。
青冢不遗芳草恨，白沟那得战尘空。
解移尤物柔强虏，延寿当年合议功。
孤鸾 赋得石亭梅花落如雪
陈维崧（清代）

昨来时节。记花倚晴阑，牵衣话别。生怕重逢，未必有花堪折。

如今小楼仍上，果隔林、尽情飘瞥。乱捲一天晴絮，映水半明灭。

正春阴暗把碧空黦。似愁睹粉娥，临去凄咽。谁唱阳关曲，仗数声啼鴂。

日斜游踪欲散，倩春衫、蘸些香雪。图得盈盈归晚，有惜花人说。
同揭明府过厓山吊古
赵应元（明代）

大厦应难一木支，忠臣宁肯羡鸱夷。身投鱼腹知忘恨，泪湿龙髯最可悲。

如臼存孤心已许，若员覆楚志空期。登临四顾增惆怅，把酒凭君话旧时。
李湖州孺人弹筝歌
顾况（唐代）

武帝升天留法曲，凄情掩抑弦柱促。上阳宫人怨青苔，

此夜想夫怜碧玉。思妇高楼刺壁窥，愁猿叫月鹦呼儿。

寸心十指有长短，妙入神处无人知。独把梁州凡几拍，

风沙对面胡秦隔。听中忘却前溪碧，醉后犹疑边草白。
十月十九日诸讲官晨趋迩英前夕初雪沾洽寻有
张舜民（宋代）

西风拔地夜飘霙，天惠胪传讲暂停。
病眼昏花逋读史，高谈快论阻横经。
御沟容与冰初合，苑柳扶疏叶未零。
可是太平占上瑞，衰才殊不解丹青。
咏花
张嗣垣（明代）

名花只好富家开，不为贫家不解栽。便有花开仍落去，也无人送酒钱来。
广心楼小酌忆张禺山
杨慎（明代）

久客高峣上，登楼眺望频。云连呈贡雨，花接晋宁春。

苏李诗篇盛，陈雷意气真。不逢刘会孟，谁识两仙人。
次韵许遵少卿见寄
赵抃（宋代）

头上有霜添白发，囊中无药驻朱颜。堪惊积岁加衰老，未省何时得退閒。

渊净思临浮石渚，喧哗羞对武林山。君恩早赐俞音下，即拥菟裘故里还。
留别雩泉
苏轼（宋代）

举酒属雩泉，白发日夜新。
何时泉中天，复照泉上人。
二年饮泉水，鱼鸟亦相亲。
还将弄泉手，遮日向西秦。
和王子元过大庾岭
余靖（宋代）

秦皇戍五岭，兹为楚越隘。
尉佗去黄屋，舟车通海外。
峭巘倚云汉，推轮日倾害。
贤哉张令君，镌凿济行迈。
地失千仞险，途开九野泰。
安得时人心，尽夷阴险阂。
依韵奉和司徒侍中西园初暑之什
强至（宋代）

夏木参云百尺长，昼阴笼日一轩凉。
杂追楚榭迎风袂，冷笑淄川作雨滂。
歌扇参差立燕赵，客裾容曳赴原尝。
坐来诗句清人骨，胜抱冰壶饮玉浆。
舟行过龙骛洲舟人指似桃花林满山烂漫
曾丰（宋代）

一团烟火百十家，一丛林木千万花。浪游那料有奇遇，似入武陵眼生霞。

诗人多爱疑可赏，舟人多忌戒无往。中途还未免迷行，初意得无成妄想。

渔翁禅伯花所私，成仙成佛未可知。花今于我有大造，六幅归帆春水肥。
古梅遗张时可
楼钥（宋代）

枝封苍藓澹花疎，一种风流高更孤。
试问约斋三百树，林中还有此枝无。
和徐侍郎兼呈郑渔仲 其四
释慧空（宋代）

惯穿八索九流手，参透男婚女嫁禅。蓦地来寻僧印可，赵州当日见南泉。
七月三十日大雨连宵
虞俦（宋代）

乘槎有客泛仙潢，咋指泥涂悔我狂。
此去不烦推谢令，向来宁是尼臧仓。
愁惊过雁乡心碎，喜溢浮蛆甕面香。
金井老梧秋色重，时翻危叶堕银床。
酒旗
谢宗可（元代）

水村山郭酒初香，纻影青青字一行。垆畔低悬花雾湿，檐阴斜揭柳风凉。

指挥意马冲愁阵，摇曳心旌入醉乡。惆怅步兵招不起，半竿空自舞斜阳。
从人于柳木得芝一本面径尺馀体圆而攲正类荷叶惜其生于僻远不得与奏牍为赋此诗
李纲（宋代）

草木何为亦发祥，灵芝三秀向沙阳。成丛已茁枯梅上，盈尺还生卧柳傍。

叶若圆荷方泻露，色如紫椹更飘香。惜哉地去长安远，不使公卿草贺章。
同吴心云避暑
顾逢（宋代）

寺在深山里，轩窗面面嘉。
画图看水石，僧供款茶瓜。
台蚁搬生饭，池鱼喷落花。
何人溪上住，竹林两三家。
送义先上人归古田
吕本中（宋代）

断云无水去无踪，回望关山指顾中。何处寻君问消息，古田南路已春风。
寄端砚与樊茂实因作诗以遗之
张九成（宋代）

端谿石砚天下奇，紫光夜半吐虹霓。
不同凡石追时好，要与日月争光辉。
韬藏久矣不敢用，惟恐翰墨污染之。
樊子文章有余地，汪汪万顷谁敢窥。
赠君此砚勿轻弃，经史妙处其发挥。
飞流溅沫满天下，要使咳唾皆珠玑。
陈体干太仆邀饮醉翁亭
王世贞（明代）

孤亭面面敛青葱，坐语翛然万虑空。樵径渐移残照外，商歌忽入暗泉中。

岩头寂寞诸名迹，石上婆娑两醉翁。也解板舆松影好，披襟留试月明风。
次韵吴传正枯木歌
苏轼（宋代）

天公水墨自奇绝，瘦竹枯松写残月。
梦回疏影在东窗，惊怪霜残连夜发。
生成变坏一弹指，乃知造物初无物。
古来画师非俗士，妙想实与诗同出。
龙眠居士本诗人，能使龙池飞霹雳。
君虽不作丹青手，诗眼亦自工识拔。
龙眠胸中有千驷，不独画肉兼画骨。
但当与作少陵诗，或自与君拈秃笔。
东南山水相招呼，万象入我摩尼珠。
尽将书画散朋友，独与长铗归来乎。
中秋夜不见月
孙复（宋代）

长记去年中秋玩月出草堂，冰轮直可鉴毫芒。是时家酿又新熟，呼童开席罗清觞。

纤埃不起零露下，对此陶陶乐未央。自顾时逢尧舜世，上下清明无秽荒。

吁嗟今夕何不幸，正逢屏翳恣猖狂。浮云左右争拥蔽，爱而不见涕沾裳。

嫦娥无语缩头何处坐，胡不开口走诉上帝旁。立召飞廉举其职，驱除拥蔽扬清光。

莹然高照遥天外，免教万国如瞽空伥伥。
赋得荔枝送人之燕蓟
王恭（明代）

昔年高品满长安，蓟北空闻火剂团。闽雨带花飘别路，瘴云和叶拂征鞍。

离杯醉擘丹砂颗，纤手娇传碧玉盘。明发幽州千里外，竹笼遥寄也应难。
马嵬驿
于濆（唐代）

常经马嵬驿，见说坡前客。一从屠贵妃，生女愁倾国。

是日芙蓉花，不如秋草色。当时嫁匹夫，不妨得头白。
水龙吟（上巳日出郊，呈知宗安抚、张参、观文汪相二首）
李纲（宋代）

莫春清淑之初，赏心最乐惟修禊。兰亭序饮，泛觞流咏，萧然适意。旧弼宗英，文章贤牧，肯临坰外。向碧山深处，寻花问柳，有佳气、随旌旆。

寥落幽人寓止。借僧园、缭云萦水。栽花种竹，凿池开径，渊明岂愧。美景良辰，玉颜方老，欲留何计。对残红嫩绿，开怀笑语，且须同醉。
和项帅印招十二邑令韵
陈元晋（宋代）

同时制锦七宗英，更有珠聊五舜臣。
瞩望诸贤皆邑最，和衷一舜见情真。
方时艰棘难为政，随事斟量可及民。
缓急之中权阖辟，政面不失本心仁。
和林大任三首
吴芾（宋代）

兰舟泛泛漾轻风，十里桃花一望中。
疑是余霞天外落，不应花解满山红。
唐虞门。再吟
周昙（唐代）

潇湘何代泣幽魂，骨化重泉志尚存。

若道地中休下泪，不应新竹有啼痕。
未翁九日即事和韵
王立道（明代）

师道于今谁独重，两廑元老淑吾曹。乍缘药饵违青琐，喜见茱萸佩紫袍。

秋色已深归院静，春风常在仰墙高。圣主正怀霖雨寄，肯容黄发老蓬蒿。
谢岳麓光老惠临济顶相
释德洪（宋代）

瘦骨孤标韵绝伦，传闻宗派出云门。收藏画里三玄老，分付湘中十世孙。

骂佛风神疑正怒，打僧气宇尚惊群。能言灭却正法眼，不负滩头毒手恩。
寿李北山先生八十
于慎行（明代）

君不见扶桑之下一杯水，一峰突出三千里。其北有济西有濮，当代词坛宗二李。

济南修文地府深，濮阳垂老卧空林。同时已抱千秋恨，异调俱称大雅音。

江淮当日嗟流落，尚玺先朝官不薄。双袖天风逐鸟还，一竿秋水知鱼乐。

至人遗形在杜机，如翁达生识者稀。不从北阙怀簪绂，不向西山采蕨薇。

安期大药欺人久，石家金谷谁能守。有田但种东陵瓜，有钱但买宜城酒。

只今号作北山人，素发丹颜八十春。蹑屐当閒青玉杖，呼卢时侧紫纶巾。

半酣击缶耳稍热，笑拥如花歌未歇。洛阳七贵眼中尘，长安五陵原上月。

天道有盈日有虚，得名得寿福已馀。璇闺况继中郎业，金匮还传太史书。

中郎太史亦尔尔，君家柱下差足拟。请为小著五千文，藏在白云封中石闾底。
观相国长城公留题药师院壁
宋祁（宋代）

拥节趋瑶县，回舆礼梵仙。
望云催觐日，零雨记归年。
蕙露霏毫润，尼珠入局圆。
斯人具瞻地，二绝贲金田。
临江仙 说四象
王哲（金朝）

性命阴阳如可论，心脾肾肺刀圭。更兼南北与东西。甲庚丁与癸，雀武虎龙齐。子午冲和连卯酉，春冬秋夏相携。白赤黑吐虹霓。坎离并震兑，水火木金跻。
曲肱诗二十首
白玉蟾（宋代）

玉皇有敕问神霄，谁去骑龙乱作妖。
自别雷城一回首，人间天上已相辽。
鹧鸪天·和昌父
辛弃疾（宋代）

万事纷纷一笑中。渊明把菊对秋风。细看爽气今犹在，惟有南秋一似翁。
情味好，语言工。三贤高会古来同。谁知止酒停云老，独立斜阳数过鸿。
春日即事九首
李廌（宋代）

娇马宁馨郎，毡车薄媚娘。
萧萧两蓬鬓，愁入少年场。
次韵程机宜感怀
曹勋（宋代）

敌疆未寻盟，天王日尝胆。
边声入河岳，孤臣增百感。
看梅绝句
陆游（宋代）

一物不向胸次横，醉中谈谑坐中倾。
梅花有情应记得，可惜如今白发生。
和唐愚士会稽怀古诗三首 其二 严子陵墓次韵
戴冠（明代）

君臣垂令名，千载不偶然。先生固尚志，光武亦下贤。

斯人化去久，惟有丘陇存。髑髅已成泥，清风播椒兰。

先生汉之龙，当与造化旋。胡为抱明珠，终身堕深渊。

云台空自高，视之若轻烟。归耕富春山，高卧无迍邅。

服我羔羊裘，还君鵔鸃冠。脱去金笼头，不受牧者鞭。

滩水清见石，客星长在天。
解仙佩
欧阳修（宋代）

有个人人牵系。泪成痕、滴尽罗衣。问海约山盟何时。镇教人、目断魂飞。

梦里似偎人睡。肌肤依旧骨香腻。觉来但堆鸳被。想忡忡、那里争知。
项羽别虞姬
徐积（宋代）

垓下将军夜枕戈，半夜忽然闻楚歌。词酸调苦不可听，拔山力尽无如何。

将军夜起帐中舞，八百儿郎泪如雨。此时上马复何言，虞兮虞兮奈何汝。
雨后看花
葛远（清代）

一夜雨淋漓，花开几枝亚。嫣然色更娇，未逐东风谢。
秋萤
陈颢（元代）

寒光一点映松萝，零落西风恨更多。莫向波间照秋影，满溪凉雨颤残荷。
春晚
陆游（宋代）

村巷泥深昼掩门，倚阑搔首一消魂。
花经风雨人方惜，士在江消道更尊。
擘浪忽看鱼对跃，入云时见鹤孤骞。
向来莘渭今安在，叹息谁能起九原！
和永叔六篇其四禁中鞓红牡丹
梅尧臣（宋代）

与公同是洛阳客，今日论年皆作翁。
一见此花知有感，衰颜不似旧时红。
落叶
成鹫（清代）

秋声一夜过林西，旧绿新黄响未齐。共是飘零难久住，何妨憔悴托卑栖。

归除白石迟明月，收拾红笺付小奚。满地榆钱贫更甚，不堪持赠为儿啼。
琴溪
田榕（清代）

隐雨岩初霁，琴溪渡几深。仙人何处所，遗迹此招寻。

明月有来去，白云无古今。殷勤探洞口，沆瀣与谁斟。
中山王孺子妾歌二首 其一
陆厥（南北朝）

未央才人。中山孺子。一笑倾城。一顾倾市。倾城不自美。倾市复为容。

愿把陵阳袖。披云望九重。
郊庙歌辞。祭神州乐章。迎神
佚名（唐代）

黄舆厚载，赤寰归德。含育九区，保安万国。

诚敬无怠，禋祀有则。乐以迎神，其仪不忒。
和徐榷院唐佐见寄七首
何梦桂（宋代）

月冷岸葭苍，风劲山木震。
捣砧谁家妇，声急心绪紊。
为问声何哀，声声怨时运。
何许从英皇，苍梧叫虞舜。
赠栖白大师
张蠙（唐代）

剃发得时名，僧应别应星。偶题皆有诏，闲论便成经。

扫叶寒烧鼎，融冰晓注瓶。长因内斋出，多客叩禅扃。
题五丈原武侯庙一首
郝中（清代）

筹笔无功事可哀，长星飞堕蜀山摧。三分岂是平生志，十倍宁论盖世才。

坏壁丹青仍白羽，断碑文字只苍苔。夜深老木风声恶，尚想褒斜万马来。
读李昌谷诗
金学莲（清代）

诗人故伤心，伤心乃如此。矧闻天上乐，那不少年死。

一官但协律，商声变为徵。岂其赏音人，不及秋坟鬼。
雪中叹
洪适（宋代）

连绵春雪助凶年，平地盈庭大可叹。词客罢吟梅散漫，园夫惭报竹平安。

乌鸢腹馁飞穿屋，牛马毛寒病倚栏。天意欲添人殍野，四时玉烛古来难。
壮岁
廖大圭（元代）

壮岁不自食，有怀成著书。从来生计拙，天意果何如。

树近秋声早，苔深辙迹疏。知音人岂少，顾已愧空虚。
散步山村喜风俗淳朴小诗纪之
李弥大（宋代）

山居时散步，所接多耕夫。或揖或不揖，颇忘尔与吾。

阴晴话愁喜，丰约道有无。电迅叹人寿，风波惊世途。

超然心不累，朝市何有乎。
金人捧露盘
张元干（宋代）

卧扁舟，闻寒雨，数佳期。又还是、轻误仙姿。小楼梦冷，觉来应恨我归迟。鬓云松处，枕檀斜、露泣花枝。
名利空萦系，添憔悴，谩孤恓。得见了、说与教知。偎香倚暖，夜炉围定酒温时。任他飞雪洒江天，莫下层梯。
江行
王君谟（宋代）

暮云含雨意，江路转凄清。
夜泊扁舟处，时闻孤雁声。
莫愁秋欲老，只是客关情。
不信他乡恨，吟边分外生。
偶题
刘攽（宋代）

旦出辄暮归，终年长役役。自顾若有营，谁言了无益。

少小不如人，老大转衰僻。昏忘复相仍，十事不一忆。

劳心非所长，但觉安坐食。使我忍愧羞，不如学劳力。

劳力当自耕，自耕还自织。百亩为己忧，虽忧乃易释。
和祝季通韵
王炎（宋代）

踏破苍苔马有声，百金一诺不寒盟。
挥犀议论高流辈，落笔典刑追老成。
犯雪方知松节直，截河不变济流清。
论交独许吾同调，翻覆从渠自世情。
见诸公古风有感而和
李吕（宋代）

吾慕严子陵，躬耕寄事外。
弗听有道举，安得从郭泰。
耻因粟五斗，陶令腰束带。
三贤甘寂寞，举世惜机会。
是心本通明，忍把客尘盖。
洗耳颍阳水，要使闻清籁。
纷纷难与言，简篇犹可赖。
咏史上·苏武
陈普（宋代）

伏匿穷庐煖意回，子卿一夜梦阳台。
归来不与曾孙议，未必麒麟生面开。
用韵戏简叔
孙应时（宋代）

平生习主簿，经渭极分明。
学道深忘味，能诗新有声。
弈宁论胜负，琴不计亏成。
独怕春宵雁，南来动别情。
赠陈判官求子花诗（魏府出此物）
杨巨源（唐代）

油地轻绡碧且红，须怜纤手是良工。能生丽思千花外，

善点秾姿五彩中。子细传看临霁景，殷勤持赠及春风。

若将江上迎桃叶，一帖何妨锦绣同。
董桃行
陆机（魏晋）

和风习习薄林。柔条布叶垂阴。
鸣鸠拂羽相寻。仓庚喈喈弄音。
鸣时悼逝伤心。日月相追周旋。
万里倐忽几年。人皆冉冉西迁。
盛时一往不还。慷慨乖念凄然。
昔为少年无忧。常恡秉烛夜游。
翩翩霄征何求。于今知此有由。
但为老去年遒。盛固有衰不疑。
长夜冥冥无期。何不驱驰及时。
聊乐永日自怡。赍此遗情何之。
人生居世为安。岂若及时为欢。
世道多故万端。忧虑纷错交颜。
老行及之长叹。
和通判朝奉宋丈 其一
彭汝砺（宋代）

尘事如毛日日生，故园久拟问归程。飞鹏怒薄扶摇上，病骥饥寻巀嵲行。

绿野尽头迷汉水，白云深处是樊城。私怀借问何其似，祇看摇摇车上旌。
周昉内人图 其三 倦绣
李俊民（金朝）

心情犹在未收时，却顾花閒影渐移。不道春来添几线，日长只与睡相宜。
良月二十一日郡庠置酒炉亭劳余出山且取子美
陈著（宋代）

书窗二尺檠，炉亭一樽酒。
别去七十年，此乐重回首。
鼓山纪游诗 其二
陈肇兴（清代）

崎岖路转夕阳斜，老衲相逢笑不哗。分得洗心泉一掬，半山亭子试新茶。
初春幽居
陆游（宋代）

满榼芳醪手自携，陂湖南北埭东西。
茂林处处见松鼠，幽圃时时闻竹鸡。
零落断云斜鄣日，霏微过雨未成泥。
老民不预人间事，但喜农畴渐可犁。
葑门口号
钱载（清代）

灭渡桥回柳映塘，
南风吹郭不胜香。
湖田半种紫芒稻，
麦笠时遮青苎娘。
念奴娇
沈唐（宋代）

杏花过雨，渐残红零落，胭脂颜色。流水飘香人渐远，难托春心脉脉。恨别王孙，墙阴目断，手把青梅摘。金鞍何处，绿杨依旧南陌。消散云雨须臾，多情因甚，有轻离轻拆。燕语千般，争解说、些子伊家消息。厚约深盟，除非重见，见了方端的。而今无奈，寸肠千恨堆积。
敬亭招饮松轩
敦敏（清代）

谢客兼旬总闭门，今朝喜得醉松轩。对秋我负重阳酒，扫榻君松三径樽。

旧雨飘残霜雁冷，新愁零乱晚烟昏。
次吴中书见示张真人所赠诗就步韵奉还
夏原吉（明代）

伟哉江右老儒宗，讲帐曾看设绛红。内史诗才存古意，天师书法冠时雄。

寒毡懒坐清江雪，云锦新裁翰苑风。我欲踏花登凤沼，阳春一曲愧难同。
题朱炼师山房
王昌龄（唐代）

叩齿焚香出世尘，斋坛鸣磬步虚人。

百花仙酝能留客，一饭胡麻度几春。
刘龙洲墓
林景熙（宋代）

一抔寂寞几秋风，云断洲空忆老龙。湖海刘郎诗骨冷，乾淳馀响寄孤松。
宫词 其一○○
王圭（唐代）

沉烟摇碧透金铺，密下珠帘镇玉壶。近赐赵昌花雀障，却嫌崔白芰荷图。
书斋夏日
郑刚中（宋代）

五月困暑湿，众谓如蒸炊。
惟我坐幽堂，心志适所怡。
开窗面西山，野水平清池。
菱荷间蒲苇，秀色相因依。
幽禽荫嘉木，水鸟时翻飞。
文书任讨探，风静香如丝。
此殆有至乐，难今俗子知。
六祖传付偈颂 其一 四祖
黄裳（宋代）

万宝收还万合中，更寻心地亦还空。紫云盖下已呈瑞，佛法一枝谁与同。
好事近（宴客七首。时留平江，俾侍儿歌以侑觞）
仲并（宋代）

二陆起云间，千载风流人物。未似一门三凤，向层霄联翼。

贞元朝士苦无多，公今未华发。重向紫宸朝路，立鹓鸾前列。右朱参议
西江月·卷地朔风凛凛
张抡（宋代）

卷地朔风凛凛，漫天瑞雪霏霏。

园林万不变枯枝。因甚松篁独翠。

只为春花竞发，却教秋叶争飞。

若无荣盛便无衰。悟此方名达理。
郁孤台
赵汝谠（宋代）

杖藜登高台，四远披天风。清川漾光远，碧嶂含姿浓。

闾井满后前，雉谯夹西东。雄为一州表，阔会群境从。

摧颓久笼鹤，迅逸遐征鸿。矫首望丹阙，烟氛多翳蒙。

南方少佳月，竟岁四五逢。稍喜今夕霁，迥当凉秋中。

衰影朗在照，空庭恣鸣蛩。石栏叶露下，吟思殊未终。
送张无梦归天台山
宋真宗（宋代）

混元为教合醇精，视之无迹听无声。
唯有达人臻此理，逍遥物外事沈冥。
浮云舒卷绝常势，流水方圆靡定形。
乘兴偶然辞润户，谈真俄尔谒王庭。
顺风已是闻宗旨，枕石还期适性情。
玉帛簪缨非所重，长歌聊复宠归程。
过马肝峡石形与色皆如马肝迸出峭壁之上予观
袁说友（宋代）

巉岩复巉岩，昨日通灵滩。
通灵二十里，有峡名马肝。
一山削壁二万仞，中有突兀如芝蟠。
轮囷累片叶，盘结分枝栾。
宛然老枝菌，如出枯树端。
大窠数尺迸崖缝，小者四五高低攒。
往来竞称马肝石，不悟石芝为异观。
朝廷日清明，郡国无旷官。
钟此温厚气，瑞划凝巑岏。
不见为羊又为马，石芝灵异元非难。
此芝瑞峡中，一一行人看。
何人果妙丹青手，便可图上归长安。
大宁以雨复留借榻老僧禅室
李弥逊（宋代）

乞得禅房半日留，卧看岩雨泻清沟。
浮云岂是尘中物，又逐秋风天外游。
弋阳道中
吴儆（宋代）

积雨今朝霁，东皋晚日红。
人家深蔽树，野水阔浮空。
久客仍行役，青春已过中。
岭头凝望处，肠断白云东。
和定慧超胜长老寄谢紫衣颂三首 其一
陈襄（宋代）

恩袍出挂壮禅扉，试问何人达此机。船子夜来亲下钓，碧潭明月有馀辉。
寻梅
张道洽（宋代）

澹澹一痕月，疎疎数个花。
春风也公道，先到野人家。
蟾宫曲·赠名姬玉莲
徐再思（元代）

荆山一片玲珑。分付冯夷，捧出波中。白羽香寒，琼衣露重，粉面冰融。知造化私加密宠，为风流洗尽娇红。月对芙蓉，人在帘栊。太华朝云，太液秋风。
雪屋为吴梦蟾赋
刘黻（宋代）

一庐天地宽，玉雪照四壁。
天风吹不摇，夜半响铁笛。
彼美人无眠，梅花对岭寂。
访戴独回舟，破蔡谁草檄。
静坐敛逸气，中边透虚白。
和张梅深四首 其四
毛珝（宋代）

凫鹤都休较短长，静非无用动非忙。闲将诗卷排科甲，戏把文枰列战场。

无地可施行话柄，有天须监格心香。功名细看时来耳，珍重渔蓑即衮裳。
题叶道士山房
顾况（唐代）

水边垂柳赤栏桥，洞里仙人碧玉箫。

近得麻姑音信否，浔阳江上不通潮。
坐小船
林光（明代）

邦伯舟何处，褰衣上小舠。篙穿清浅水，风闪漾光涛。

兴远篷难压，心安身未劳。潜藏甘隐约，方识古人高。
题大风山
陈朝老（宋代）

上到禅关眼更明，重重天际万山青。便当常住云飞处，闲炷清香学诵经。
望道一首
苏籀（宋代）

少年相尚依阿语，老大回看不住心。
望道尊师岂盲进，忧时论住敢浮沈。
侏儒饱死嗤方朔，悬罄饥贫类展禽。
好古宜交鲁卫士，豳风咀噍有遗音。
再用前韵 赠大老
王十朋（宋代）

士论乡评重乃翁，贤如狐突教儿忠。治安策就君宜献，宣室开时夜正中。
东阿道中
何世璂（清代）

雉麦剡剡翠欲齐，四围山色傍人低。花明柳暗前村路，布谷春鸣日正西。
洞山十咏·中涧
金履祥（宋代）

雪液风来自石峰，金华众壑此为中。
须知流出此山外，更会群流共入东。
送张仲举归晋阳举进士 其四
陈樵（元代）

长歌望吴越，不道出无车。明节固所尚，清门难可居。

春帆移暮雨，晚饭半江蔬。何地非乡社，终期返故庐。
吾兄文夫宦游天台余将官于江左不胜感离之情用韦苏州那知风雨夜复此对床眠为韵作十诗以寄 其九
王淹（宋代）

田园久芜没，何适为故乡。眷兹南阳阡，松柏日苍苍。

但恨云边茅，无地安藜床。采蕨饮江水，此人那得忘。
锦石岩 其二
伦以谅（明代）

万木森层径，双岩倚碧端。翠华思舜辇，云锦织天孙。

地主遥迎客，山僧已候门。幽栖如可卜，吾欲谢烦喧。
雨霖铃 题外侄女屠瑶芳像
陈洁（清代）

凌波纤影，向瑶墀畔，飞渡巫岭。娉婷格韵如许，更难逗处，兰心耿耿。

蕙质从教染翰，尽骚坛标挺。痛袅袅，倩盻嫣然，晓露盈盈云外冷。

人生年少无多景，最那堪、空对芳颜哽。半轮皎月斜照，梅花下、倍添寂静。

此意千秋，都付丹青点缀成靓。真个是、万叠愁肠，尽托苍烟冥。
讲德陈情上淮南李仆射八首 其七
许棠（唐代）

平生南北逐蓬飘，待得名成鬓已彫。寒浦一从抛钓艇，旧林无处认风飙。

程途虽喜关河尽，时节犹惊骨肉遥。愁策羸蹄更归去，乱山流水满翻潮。
息心
顾逢（宋代）

诗酒无穷乐，功名陌上尘。
息心长寿药，瞑目后生身。
白日一回梦，青山万古春。
不知天地里，谁是悟空人。
雪峰真党内禅师赞
释心月（宋代）

出岭超方，九上三到。
一槌便成，未是性燥。
诵过水偈，闻色空义。
搅炒肝肠，睡不成睡。
棒头领旨，句下明宗。
夜半鳌山，如鹤抛笼。
象骨岩高，中有鳖鼻。
千五百人，中伤者几。
三毬并辊，大用全提。
石火莫及，电光罔追。
大地撮来，如粟米粒。
今昔行人，看之不出。
望州乌石，日炙风吹，
万福曾郎，眼戴双眉。
宫词 其三
张公庠（宋代）

秘阁新开别殿西，玉蟾蜍对玉狻猊。奏书未惬君王意，内省夫人看御批。
谨赋
梅尧臣（宋代）

避暑就高台，不如就贤人。
贤人若冰雪，论道通鬼神。
自言信手书，字字事有因。
往往得遗逸，烜赫见名臣。
是日刘夫子，拍手气益振。
重睹太史公，吾徒幸来亲。
大笑举玉杯，陶然任天真。
内乐不复热，岂以身为身。
再赠西山本淳
蓝仁（明代）

穴处巢居避市廛，南山构架白云巅。风高茆苇三重掩，涧险藤萝百尺牵。

旦食有狙分芧地，春耕无犊废芝田。野人不但贫输力，甲首敲门横索钱。
裴鉴澄诗册为屏衡题
陈宝琛（清代）

循吏归来作逸民，弦歌彭泽定前身。吟酬石笋争孤峭，坐对瓶花绝点尘。

闽峤君能言笑忘，章江我尚梦思频。横流砥柱阳秋笔，碎录閒评亦足珍。
鸂鶒
郑关（明代）

不与鸿雁翔，难为凤凰侣。只逐双鸳鸯，沙头宿寒雨。
夜直中书省寄左省子容公
刘挚（宋代）

膺门早岁预登龙，俭幕中间托下风。敢谓弹冠烦贡禹，每思移疾避胡公。

论文青眼今犹在，报国丹心老更同。夜直沈迷坐东省，斋居清绝望南宫。
追代卢家人嘲堂内
李商隐（唐代）

道却横波字，人前莫谩羞。只应同楚水，长短入淮流。
九日三首 其二
张嵲（宋代）

忆昔陶元亮，閒居爱重九。秋菊虽满园，无钱得沽酒。

怅望平野虽，壶浆俄见雠。开樽对来使，举盏属层岫。

自古节士虽，高情复安有。古人重出处，一往不复又。

俯仰愧前躅，留滞成衰朽。名玷金闺籍，事落田夫后。

无地可扶犁，有乡但回首。黄花开已晚，红萸犹可嗅。

闭户无杂宾，独理槽床溜。
戏题三绝
苏辙（宋代）

遍地花钿叹百年，苍颜白发意凄然。
回头笑指此郎子，破贼将来知有天。
十月九日霁色可喜三首 其二
周紫芝（宋代）

朱门深闭得香多，晓日烘帘气自和。此地有窗无一席，固应宜著病维摩。
题驿壁
黄烨（宋代）

帝驾陷尘沙，孤臣誓靡他。丹心期报主，白发不知家。
蓦山溪·金柔火老
李之仪（宋代）

金柔火老，
欲避几天地。
谁借一檐风，
锁幽香、
愔愔清邃。
瑶阶珠砌，
如膜遇金篦，
流水外，
落花前，
岂是人能致。
擘麟泛玉，
笑语皆真类。
惆怅月边人，
驾云轸，
何方适意。
么弦咽处，
空感旧时声，
兰易歇，
恨偏长，
魂断成何事。
蜗庐有隙地三两席稍种树竹已有可观戏作七篇 其二 竹
程俱（宋代）

种玉未渠久，疏篁长儿孙。胜会不在多，何须辟疆园。

我观榛芜地，尘思纡且烦。萧森对此君，清凉彻心源。

草木初无情，妄作净秽观。乃知识种子，正是生死根。